OZNÁMENIE KOMISIE Najvzdialenejšie regióny Európskej únie: smerom k zabezpečeniu inteligentného, udržateľného a inkluzívneho rastu /* COM/2012/0287 final - 2012/ () */





OZNÁMENIE KOMISIE Najvzdialenejšie regióny Európskej únie: smerom k zabezpečeniu inteligentného, udržateľného a inkluzívneho rastu 1........... Úvod. 3 2........... Vývoj v rámci európskej stratégie pre najvzdialenejšie regióny. 4 3........... osi obnovenej stratégie eú. 5 4........... Návrhy do budúcnosti 6 4.1........ Vnútorný rozmer 6 1) Politika súdržnosti 6 2) Tradičné odvetvia. 7 3) Rozvíjajúce sa odvetvia. 7 4) Rozvoj podnikania. 7 5) Integrácia do jednotného trhu. 7 6) Ochrana životného prostredia najvzdialenejších regiónov. 7 4.2. ...... Vonkajší rozmer 7 5........... Záver 7 1. Úvod V tomto oznámení sa stanovuje spôsob, akým Komisia plánuje spolupracovať z najvzdialenejšími regiónmi[1] (ďalej len „NR“) v záujme inteligentného, udržateľného a inkluzívneho rastu. Rada[2] zdôraznila, že stratégia Európa 2020 a jej tri hlavné priority, konkrétne: vytvorenie hospodárstva založeného na znalostiach a inovácii, podporovanie ekologickejšieho a konkurencieschopnejšieho hospodárstva, ktoré efektívnejšie využíva zdroje, a podporovanie hospodárstva s vysokou mierou zamestnanosti, ktoré zabezpečí sociálnu a územnú súdržnosť, by sa mali v NR uplatňovať naplno, pričom sa majú zohľadniť ich osobitné charakteristiky a obmedzenia. Rada uznala „potrebu rovnováhy medzi opatreniami, ktoré pomáhajú odstraňovať osobitné a trvalé obmedzenia najvzdialenejších regiónov na jednej strane a tými, ktorých účelom je podporovať ich výhody a príležitosti na druhej strane“. Cieľom je pomôcť NR, aby boli sebestačnejšie, hospodársky silnejšie a schopnejšie vytvárať udržateľné pracovné miesta za pomoci využívania svojich jedinečných predností a ich pridanej hodnoty pre EÚ. Ako sa uznáva v článku 349 Zmluvy o fungovaní Európskej únie (ďalej len „ZFEÚ“), vždy budú mať významné obmedzenia, ako je napríklad odľahlosť od kontinentálnej Európy. Spoločná snaha o reformu, modernizáciu a diverzifikáciu ich hospodárstiev, ktoré vážne utrpeli v dôsledku svetovej hospodárskej a finančnej krízy, však bude najlepší spôsob ako zabezpečiť, aby NR v budúcnosti viac prosperovali. Každý NR je iný a pre každý z nich je potrebné navrhnúť osobitný spôsob napredovania. Obnovená stratégia stanovená v tomto dokumente ponúka náčrt možností pre všetky najvzdialenejšie regióny, ale každý región si bude musieť navrhnúť svoju vlastnú cestu k väčšej prosperite na základe svojich osobitných charakteristík. Hoci niektoré z osobitných nástrojov podpory NR sú prospešné, najlepšiu podporu NR niekedy predstavuje prispôsobenie pravidlám EÚ alebo zohľadnenie osobitných potrieb týchto regiónov v čase vykonávania. Účelom tejto stratégie je ukázať, akým spôsobom môžu NR nájsť svoje miesto v mnohých iniciatívach, ktoré podporujú realizáciu stratégie Európa 2020 s omnoho komplexnejším zameraním sa na situáciu NR v celom spektre európskej politiky, než to bolo doteraz. Jedinečné prednosti a pridaná hodnota Každá stratégia pre NR musí uznať ich hodnotu pre celú EÚ. Ich geostrategické umiestnenie znamená, že slúžia ako veľvyslanci EÚ v oblasti Atlantického, Karibského a Indického oceánu, čo je potenciálne výhodné pre EÚ z hľadiska ich vzťahov so susedmi a rozšírenia vplyvu EÚ v ich regiónoch. Napriek nevýhodám NR majú mnoho potenciálnych možností rastu vzhľadom na ich osobitné charakteristiky. Tvoria viac než polovicu výhradnej hospodárskej zóny EÚ s potenciálnou rezervou morských zdrojov s rozmerom takmer 15 mil. km2. Táto rezerva predstavuje jedinečné hlbokomorské laboratórium EÚ na bádanie v takých oblastiach, ako je potravinová bezpečnosť, klíma, energia a biotechnológia. Vzhľadom na ich výnimočné prírodné a kultúrne prostredie sú tiež prínosom z pohľadu cestovného ruchu. Ich poloha vytvára významné príležitosti pre EÚ, pokiaľ ide o rozvoj činnosti v oblasti vesmíru, astrofyziky a satelitov. NR sú domovom jedinečnej diverzity druhov a ekosystémov zásadného významu pre biodiverzitu na svetovej úrovni. NR spolu so zámorskými krajinami a územiami majú viac endemických zvieracích a rastlinných druhov než celá kontinentálna Európa vrátane viac než 20 % svetových koralových útesov a lagún. Ich biodiverzita ponúka potenciál v oblastiach ako je zdravie, biomedicína a biofarmácia, kozmetika a mnoho ďalších odvetví, ako sú materiály na ekologickú výstavbu a drevo. V rôznych regiónoch sú podmienky na rozvoj obnoviteľných zdrojov energie od biopaliva k veternej, solárnej, geotermálnej či fotovoltickej energii. Pokiaľ ide o ľudské zdroje, NR majú vzdelanejšiu a kvalifikovanejšiu pracovnú silu, lepšie verejné služby a pokročilejší know-how ako ich susedia, čo im umožňuje predávať služby a expertízu v odvetviach s vysokou pridanou hodnotou. Navrhované partnerstvo pre rast sa opiera o tieto zásady: - podporovať NR pri využívaní všetkých príležitostí na inteligentný, udržateľný a inkluzívny rast na základe ich predností a vnútorného potenciálu; - zabezpečovať, aby rámce európskej politiky prispievali k odstraňovaniu osobitných prekážok úplnej integrácie NR do jednotného trhu a - posilňovať vnímanie NR ako spoločného pozitíva a tiež potrebu zohľadňovať ich osobitné charakteristiky a obmedzenia. Opatrenia na podporu NR si vyžadujú partnerstvo medzi EÚ, vnútroštátnymi a regionálnymi orgánmi. Na všetkých úrovniach je potrebné pevné odhodlanie k činnosti. Samotné NR majú povinnosť využívať dostupné príležitosti. 2. Vývoj v rámci európskej stratégie pre najvzdialenejšie regióny Od roku 1999 EÚ oficiálne uznáva geografické a hospodárske špecifiká NR: odľahlosť, ostrovná poloha, malá rozloha, obťažné topografické a klimatické podmienky, hospodárka závislosť na malom množstve výrobkov, čo negatívne pôsobí na rozvoj týchto území (článok 349 ZFEÚ) a na využitie výhod jednotného trhu zo strany NR. Od roku 2004 Komisia prijíma opatrenia týkajúce sa NR na základe rámca, ktorý má tri osi[3]: zlepšovanie dostupnosti, zlepšovanie konkurencieschopnosti a podpora regionálnej integrácie v susediacich regiónoch. Od roku 2008[4] sa tento rámec sústreďuje na čo najlepšie využívanie jedinečných predností NR. Samotné NR[5], podporované ich príslušnými členskými štátmi[6], ako aj Radou a Európskym parlamentom[7], prispievajú k diskusii ako zlepšiť ich hospodársku výkonnosť. V roku 2011 Pedro Solbes predniesol správu pod názvom „Najvzdialenejšie európske regióny a jednotný trh: vplyv EÚ vo svete“[8], v ktorej sa zdôrazňuje potreba lepšej integrácie NR do prehĺbeného a konsolidovaného jednotného trhu, ako aj do ich najbližšieho prostredia, pričom by sa malo vychádzať najmä z vonkajšieho rozmeru jednotného trhu. V štúdii nazvanej „Faktory rastu v NR“[9], ktorú zadala Komisia, sa uznali štrukturálne obmedzenia NR, ale zároveň sa zdôraznili príležitosti hospodárskeho rastu. Štúdia tiež poukázala na rozdiely medzi NR a na potrebu rôznych opatrení prispôsobených tak, aby riešili konkrétne výzvy, ktorým čelí každý NR. V jej závere sa uvádza, že je dôležité, aby sa posilnili tradičné odvetvia, ako je poľnohospodárstvo, a aby existovala väčšia diferenciácia výrobkov a špecializácia. Udržateľný cestovný ruch má významný potenciál vo väčšine NR. V štúdii sa identifikovali rozvíjajúce sa odvetvia založené na prednostiach NR vrátane biodiverzity a námorných ekosystémov, potenciál na výrobu obnoviteľnej energie, na pokročilý poľnohospodársky a environmentálny výskum, na rozvoj astrofyziky a kozmonautiky. V ďalšej štúdii pod názvom „Demografické a migračné trendy v NR: vplyv na hospodársku, sociálnu a územnú súdržnosť“[10] sa tiež zdôrazňuje potenciál NR, ale poukazuje sa aj na výzvy pri plnení cieľov v oblasti vzdelávania, zamestnanosti a životného prostredia. Obnovená stratégia EÚ pre NR by mala stavať na týchto prvkoch. 3. osi obnovenej stratégie eú Napriek tomu, že existujúci rámec politiky týkajúcej sa NR je stále platný, je potrebné ho aktualizovať a prispôsobiť z hľadiska stratégie Európa 2020. Znamená to intenzívnejšie zameranie sa na vytváranie pracovných miest a rast a komplexný prístup v otázkach klímy. Existujúce osi: I. Zlepšenie dostupnosti jednotného trhu. Dostupnosť znamená dopravu, ale aj prenos znalostí týkajúcich sa nových informačných a komunikačných technológií a ich realizáciu, za primeranú cenu. II. Zvýšenie konkurencieschopnosti prostredníctvom modernizácie a diverzifikácie hospodárstiev NR, investícií a inovácií v odvetviach s vysokým potenciálom rastu a/alebo s vysokou pridanou hodnotou (tradičných aj rozvíjajúcich sa), cenovo dostupnej a udržateľnej dodávky energie, ako aj prostredníctvom podpory rozvoja súkromného sektora (hlavne MSP a mikropodnikov) a inovácie, pokiaľ ide o nové výrobky a služby. III. Posilnenie regionálnej integrácie v rámci príslušných geografických zón NR s cieľom rozšíriť sféru sociálno-hospodárskeho a kultúrneho vplyvu EÚ za pomoci NR a podporiť intenzívnejšie obchodovanie a spoločné využívanie znalostí. NR sú „pobočkami“ EÚ vo svojich príslušných regiónoch a pre EÚ sú prínosné ich blízke vzťahy so zámorskými krajinami a územiami[11], s tretími krajinami, ako sú významné rozvíjajúce sa krajiny (napr. Brazília alebo Južná Afrika), rozvojovými krajinami, ako aj vyspelými štátmi, s ktorými sú historicky aj kultúrne prepojené. IV. Posilnenie sociálneho rozmeru rozvoja NR aj prostredníctvom opatrení na vytváranie pracovných miest, podporu získavania zručností a vzdelávania, zníženie predčasného ukončovania štúdia, zvýšenie počtu absolventov terciárneho vzdelávania, boj proti chudobe, zlepšovanie prístupu k zdravotnej starostlivosti a zlepšovanie sociálneho začlenenia. V. Uplatňovanie opatrení v oblasti zmeny klímy vo všetkých relevantných politikách. Opatreniam určeným na prispôsobenie a zmiernenie sa bude venovať primeraná pozornosť. Každý návrh do budúcnosti uvedený v nasledujúcom oddiele má priaznivý vplyv na uvedené osi. 4. Návrhy do budúcnosti Opatrenia načrtnuté v tomto oznámení je potrebné realizovať partnerským spôsobom. Príslušné členské štáty a regionálne orgány by mali byť pevne odhodlané naplno využívať potenciál každého najvzdialenejšieho regiónu a zabezpečiť, aby sa vnútroštátne pravidlá a prax v prípade potreby prispôsobili v záujme zohľadnenia potrieb NR. Samotné NR by mali naďalej rozvíjať svoje kapacity, pokiaľ ide o účasť na verejných súťažiach v rámci programov EÚ. V súlade so závermi Rady z júna 2010 Komisia zabezpečí, aby sa v prípade potreby v posúdeniach vplyvu a iných prípravných činnostiach týkajúcich sa nových politických iniciatív bral do úvahy rozmer NR. Komisia posilní viditeľnosť NR vo svojej komunikačnej politike a bude pokračovať vo výmenách a dočasných vyslaniach úradníkov medzi NR a európskymi inštitúciami. 4.1. Vnútorný rozmer 1) Politika súdržnosti Politika súdržnosti je základným nástrojom EÚ na realizáciu stratégie Európa 2020, ktorý poskytuje najväčšiu koncentráciu investičných prostriedkov EÚ na vytváranie pracovných miest a rast. V NR bude politika súdržnosti podporovať investície do inteligentného, udržateľného a inkluzívneho rastu. Pozornosť sa sústredí na investície do trvalého znižovania rozdielov medzi NR a zvyšnou časťou EÚ. Tematická koncentrácia finančných prostriedkov plánovaných v navrhovanej reforme politiky súdržnosti pomôže najmä zabezpečiť, aby bolo k dispozícii značné množstvo prostriedkov na podporu inovácií v ich najširšom zmysle, podporiť modernizáciu a diverzifikáciu hospodárstiev, riešiť kľúčové potreby investícií do ľudského kapitálu, posilniť MSP v oblasti vytvárania a zachovávania pracovných miest, podporiť opatrenia určené na prispôsobenie a zmiernenie, pokiaľ ide o zmeny klímy, a rozvoj udržateľných dodávok energie. Komisia navrhuje naďalej poskytovať NR osobitné zaobchádzanie s cieľom pomôcť im čo najlepšie využívať dostupné investičné prostriedky. Navrhuje sa miera spolufinancovania vo výške 85 % bez ohľadu na HDP NR. Navrhuje sa aj osobitný príspevok na vyrovnanie dodatočných nákladov z hľadiska nevýhod NR a na diverzifikáciu a modernizáciu ich hospodárstiev. Komisia posúdi, či sú primerane zohľadnené potreby a prednosti jednotlivých NR v dohodách o partnerstve, ktoré sa dojednajú medzi Komisiou a každým členským štátom na ďalšie finančné obdobie. Od každého NR sa bude požadovať, aby zanalyzoval svoj potenciál a zaistil, aby sa na rozvoj a inovácie pridelil kritický objem prostriedkov z EFRR, aby podporoval nové príležitosti na rast zamestnanosti a podnikania okrem iného s cieľom znížiť riziko úniku mozgov, a aby sa zaviazal k energetickej efektívnosti a využívaniu obnoviteľných zdrojov energie. Členské štáty by mali zabezpečiť, aby boli zástupcovia NR plne zapojení do prípravy a monitorovania dohody. V záujme zlepšenia prístupu k financiám pre mikropodniky a malé a stredné podniky budú mať NR podporu pri prideľovaní primeraných finančných prostriedkov na nástroje politiky súdržnosti a využívaní dostupných finančných a nefinančných produktov v rámci iniciatív, ako sú JEREMIE alebo JASMINE, v záujme rozvoja potenciálu mikroúverov na ich územiach. Platforma inteligentnej špecializácie[12] pomáha členským štátom a regiónom pri príprave ich inovačných stratégií na financovanie z politiky súdržnosti. NR ponúka príležitosť čo najlepšie využiť ich prednosti vo vede a technológii, čo prispieva k novým príležitostiam v Európskej výskumnej oblasti (ERA) a profituje z nich. Takéto projekty a inovačné stratégie by mali naplno využívať synergie medzi nástrojom Horizont 2020 a novou politikou súdržnosti. Projekty financované prostredníctvom výskumných rámcových programov a fondov politiky súdržnosti sú dôležité z hľadiska atraktívnosti pre vedcov a ich odbornej prípravy a plnej integrácie NR do ERA a tiež z hľadiska významných účinkov presahovania v miestnych a regionálnych hospodárstvach. Na základe návrhov Komisie bude NR, ktoré zahŕňajú regióny s najvyššou mierou nezamestnanosti v EÚ, naďalej podporovať aj Európsky sociálny fond (ďalej len „ESF“). Na posilnenie účasti na trhu a pracovnej mobility (národnej aj medzinárodnej), podporu vzdelávania, získavania zručností, celoživotného vzdelávania, najmä v záujme zníženia predčasného ukončovania štúdia a zvýšenia dosiahnutej úrovne vzdelania v terciárnom vzdelávaní, sú potrebné komplexné investičné nástroje. ESF pomôže NR aj pri uľahčovaní prispôsobovania sa pracovníkov a podnikov zmene, zlepšovaní produktivity, zabezpečovaní dobrej integrácie mladých ľudí do trhu práce, posilňovaní sociálneho začlenenia a inštitucionálnej kapacity. NR by mali využiť navrhovaný program EÚ pre sociálnu zmenu a inováciu a tiež program PROGRESS, portál EURES a Európsky nástroj mikrofinancovania Progress. Komisia navrhla, aby sa územná spolupráca financovaná z EFRR[13] , do ktorej sú zapojené NR, posilnila s cieľom zlepšenia konkurencieschopnosti, obchodu a prepojení v oblasti znalostí so susedmi. Na základe tohto návrhu by NR mali dostať najmenej 150 % podpory z EFRR, ktorú dostávajú v súčasnom období, spolu s dodatočným príspevkom 50 mil. EUR. Celková suma, ktorú je možné prideliť na operácie NR mimo EÚ, by sa mala zvýšiť z 10 % na 30 %, čo uľahčí realizáciu projektov so susednými krajinami a územiami. Komisia zdôrazňuje príležitosti, ktoré ponúkajú súčasné dohody o nadnárodnej spolupráci, ale je otvorená uľahčeniu cezhraničnej spolupráce NR na námorných hraniciach vo väčších vzdialenostiach ako je 150 km. 2) Tradičné odvetvia Štúdia o faktoroch rastu: „Výrobu a zamestnanosť...je možné zvýšiť len prostredníctvom diferenciácie výrobkov a špecializácie.“ „Potenciál oblastí špecializácie, ako sú cestovný ruch zameraný na životné prostredie, sociálnu, kultúrnu a wellness oblasť, stále nie je úplne využitý.“ Poľnohospodárstvo a rozvoj vidieka Pre NR bol vyvinutý systém podpory poľnohospodárstva POSEI („program osobitných alternatív pre odľahlosť a ostrovný charakter“). Prostredníctvom jeho dvoch častí (špecifické dohody o dodávkach a podpora miestnej poľnohospodárskej výroby), majú členské štáty významnú pružnosť pri zameriavaní výdavkov aj na činnosť v oblasti diverzifikácie výroby. Správa o vplyve reformy POSEI (2006) potvrdzuje vhodnosť tohto systému z hľadiska potrieb NR a skutočnosť, že pridelené zdroje umožnili splnenie cieľov programu. Komisia navrhuje zachovať systém s určitými úpravami, s možnosťou ďalšieho preskúmania v roku 2013. V súvislosti s týmto možným preskúmaním systému POSEI sa bude analyzovať význam nových oblastí činností, ako napríklad ťažba dreva vo Francúzskej Guyane. Na základe návrhov Komisie sa tiež bude NR poskytovať v rámci Európskeho poľnohospodárskeho fondu pre rozvoj vidieka (EPFRV)[14] osobitné zaobchádzanie, ktorým sa podporí zlepšenie v oblasti konkurencieschopnosti, diverzifikácie činností vo vidieckych oblastiach, udržateľného riadenia prírodných zdrojov a vyrovnaného územného rozvoja vo vidieckych oblastiach. Rybné hospodárstvo V návrhoch Komisie na reformu spoločnej politiky v oblasti rybného hospodárstva sa predpokladá, že riadenie zásob rýb a prijímanie rozhodnutí bude mať regionálnejší charakter, pričom sa zameria na morské oblasti a zohľadní miestne zásoby. V rámci tohto regionalizovaného prístupu Komisia rokuje s Európskym parlamentom a Radou, ako zabezpečiť, aby zúčastnené strany v NR mali účinnú pozíciu v konzultačnom procese a pri návrhu ochranných opatrení, vrátane vytvorenia vyhradenej poradnej rady pre NR, aby sa mohli lepšie zohľadniť ich osobitná situácia. Okrem toho miestne odvetvia rybolovu v NR by mali byť zodpovedné za riadenie rybného hospodárstva a vypracovanie marketingového plánu na zvýšenie pridanej hodnoty ich produktov. NR by mohli využiť viacero opatrení v rámci návrhov Európskeho fondu pre námorné otázky a rybné hospodárstvo (ďalej len „EMFF“), ktoré sa ich osobitne týkajú, ako napríklad opatrenia na podporu udržateľného miestneho rozvoja oblastí rybolovu alebo podporu malej pobrežnej flotily, ako aj služby poradenstva v oblasti obchodnej a marketingovej stratégie či štúdie uskutočniteľnosti týkajúce sa inovatívnych prístupov. Podpora podnikov pôsobiacich v oblasti akvakultúry a spracovania by tiež mohla predstavovať dôležitý zdroj príjmov pre potenciálnych príjemcov v NR a pomohla by vytvoriť nové príležitosti na vytváranie pracovných miest v týchto podnikoch. Pokiaľ ide o financovanie, navrhovaný EMFF zohľadňuje špecifiká NR prostredníctvom ponuky dodatočnej finančnej podpory vo forme intenzívnejšej pomoci zameranej na investície EMFF v týchto regiónoch. V navrhovanom EMFF sa tiež predpokladá integrácia kompenzačného mechanizmu, tzv. „POSEI – rybné hospodárstvo“, aby NR mohli naďalej dostávať podporu[15]. Navyše podľa súčasného vzoru v prípade Azorov, Madeiry a Kanárskych ostrovov Komisia rokuje s Európskym parlamentom a Radou o založení zóny výhradného prístupu pre francúzske NR. Cestovný ruch je zavedená oblasť činnosti v niektorých NR, ale podľa štúdie o faktoroch rastu stále existuje značný potenciál na ďalší rast. NR sa vyzývajú, aby zdvojnásobili svoje úsilie pri realizácii opatrení opísaných v oznámení pod názvom „Európa ako popredná svetová destinácia cestovného ruchu“ (jún 2010), aby bol cestovný ruch udržateľný a umožňoval rast vďaka špecializácii. Mala by sa zvýšiť efektívnosť prostredníctvom väčšieho využívania IKT a posilňovania kvality, zručností a spôsobilostí. Nové programy politiky súdržnosti budú zdrojom financií na investície do cestovného ruchu. Kultúrne a národné dedičstvo sú dôležitým zdrojom rozvoja zameraného na cestovný ruch v NR. EÚ podporí opatrenia, ktoré prispievajú k ochrane, udržateľnému využívaniu a pridanej hodnote kultúrneho a národného dedičstva vrátane biodiverzity a prístupu k nej na účely cestovného ruchu v NR. Komisia vyvinie snahu, aby zabezpečila prístup NR k programom a iniciatívam v oblasti kultúrnej politiky EÚ s cieľom rozvíjať kultúrne a tvorivé odvetvia. 3) Rozvíjajúce sa odvetvia Štúdia o faktoroch rastu: „[Je potrebné nájsť správnu] rovnováhu medzi radikálnym zlepšením tradičných odvetví a vytvorením dostatočného priestoru na rast pre nové výrobky a odvetvia.“ „Kombinácia vnútorných zdrojov, nových technológií a spôsobu, akým sú tieto faktory organizované, môže priniesť komparatívnu výhodu.“ „Je potrebné, aby boli politiky cielené a sústreďovali ľudské a materiálne zdroje, mali by byť viac trhovo orientované namiesto toho, aby sa roztrieštili do príliš veľa potenciálnych oblastí.“ Výskum a inovácie Účasť NR v sieťach RTD bude kľúčová pri dosahovaní „inteligentného“ rastu v NR. V súčasnosti už existuje mnoho príkladov osvedčenej praxe, aj keď nedostatočný kritický objem v oblasti výskumu je potrebné riešiť. Navrhovaný nástroj „Horizont 2020“ bude živnou pôdou pre špičkovú vedu v NR, bude podporovať technologické ako aj praktické inovácie a stimulovať investície súkromného sektora do experimentov, aj v poľnohospodárstve a endemickej biodiverzite. Cieľom bude získať partnerov zo širokého spektra oblastí, aby podporovali inovácie, čo môže priniesť nové výrobky alebo aplikácie v tradičných odvetviach alebo otvoriť nové oblasti hospodárskej činnosti, a teda vytvárať pracovné miesta. Udržateľná energia EÚ podporí súčasné a nové opatrenia navrhnuté s cieľom znížiť závislosť od dovozu energie a od fosílnych palív v NR a vyvíjať obnoviteľné zdroje energie prostredníctvom štrukturálnych fondov a iniciatív, ako je „Pakt ostrovov“. Cieľom bude posilniť sebestačnosť v energetike a podporovať zakladanie centier excelentnosti, ktoré by prispeli k dosiahnutiu zníženia emisií CO2 aspoň o 20 % do roku 2020. Na základe návrhov Európskeho parlamentu v oblasti energetiky Komisia preskúma spolu s NR a ich členskými štátmi, akým spôsobom sa môže najlepšie využiť financovanie obnoviteľnej energie a energetickej efektívnosti v rámci finančných prostriedkov politiky súdržnosti, aby sa naplnili osobitné potreby a kapacita NR. Príležitosti v námornej oblasti Vzhľadom na vývoj v integrovanej námornej politike Európskej únie[16] je možné finančné prostriedky EÚ v období 2014 – 2020 v rámci spoločného strategického rámca alebo iných príslušných horizontálnych programov využiť na investície do námorného a morského hospodárstva v NR. V tejto súvislosti by makaronézske a karibské NR mali využiť príležitosti, ktoré im ponúka stratégia EÚ pre Atlantik[17]. V oblasti znalostných sietí Komisia plánuje začať v NR po roku 2012 uplatňovať program Európskej námornej monitorovacej a dátovej siete (EMODNET). Komisia bude naďalej pri vykonávaní integrovanej námornej politiky Únie vrátane iniciatívy Modrý rast[18] zohľadňovať rozmer NR. 4) Rozvoj podnikania Malé a stredné podniky sú dôležité pre relatívne malé hospodárstva NR. Kľúčovým problémom je prístup k financiám na rozvoj podnikateľskej činnosti. Komisia zoberie do úvahy osobitnú situáciu NR pri vykonávaní Akčného plánu na zlepšenie prístupu MSP k financovaniu[19] a podpornej osi Mikrofinancovanie a sociálne podnikanie[20] v rámci programu v oblasti sociálnej zmeny a inovácie. Okrem činností, ktoré je možné zrealizovať pomocou iniciatív EFRR, ako je JEREMIE, Komisia spolu so skupinou EIB bude spolupracovať s členskými štátmi a NR pri podpore vytvárania miestnych investičných fondov v každom NR a rozvoji regionálnych kapitálových/investičných trhov. Sociálne podnikanie Sociálne podniky sú významnými aktérmi v oblasti inkluzívneho rastu a rozvoja. NR by mali preskúmať svoje možnosti v rámci novej Iniciatívy za sociálne podnikanie (SBI) prijatej v októbri 2011, ktorej cieľom je vytvoriť priaznivé prostredie pre spoločnosti s prvoradým cieľom riešiť sociálne potreby, stanoviť komplexný akčný plán na zvýšenie viditeľnosti sociálnych podnikov a ich prístup k financovaniu. V tejto súvislosti boli v rámci nariadení týkajúcich sa EFRR a ESF v období 2014 -2020 navrhnuté konkrétne investičné priority. 5) Integrácia do jednotného trhu V Akte o jednotnom trhu[21] sa zdôraznil význam jednotného trhu ako platformy konkurencieschopnosti pre NR. Druhá kapitola Aktu o jednom trhu sa má prijať na jeseň 2020. Vždy, keď je to vhodné, zohľadní sa osobitná situácia NR, aby sa umožnila ich plná integrácia do jednotného trhu. Prvou prekážkou tejto integrácie je odľahlosť NR. EÚ zohľadní rozmer NR pri vykonávaní a vývoji transeurópskych sietí v oblasti dopravy[22], telekomunikácií a energetiky. V týchto troch oblastiach budú NR zahrnuté do projektov spoločného záujmu[23], ak to bude vhodné a v súlade s cieľmi a kritériami politiky, ako sa uvádza v sektorových usmerneniach, hneď ako sa prijmú. Navrhovaný Nástroj na prepojenie Európy (CEF) bude tiež uplatňovať tento prístup pri identifikácii týchto projektov spoločného záujmu oprávnených na financovanie. Konkrétne na finančnú podporu z navrhovaného CEF by boli v oblasti dopravy oprávnené projekty spoločného záujmu týkajúce sa NR a zamerané na morské diaľnice. Na základe návrhov Európskeho parlamentu v oblasti dopravy Komisia preskúma spolu s NR a ich členskými štátmi ako možno v jednotlivých prípadoch čo najlepšie využiť možnosti v rámci finančných prostriedkov politiky súdržnosti. Bude dôležité odstrániť digitálnu priepasť a zlepšiť prístup NR k digitálnemu jednotnému trhu. S cieľom vytvoriť dobre fungujúci a účinný digitálny jednotný trh sa jasne zohľadní rozmer NR vo všetkých plánovaných regulačných návrhoch na európskom digitálnom jednotnom trhu. Pravidlá štátnej pomoci sú základom predchádzania narušeniu hospodárskej súťaže na jednotnom trhu. V článku 107 ods. 3 písm. a) ZFEÚ sa NR výslovne uznávajú ako regióny, ktorým je možné poskytnúť pomoc na podporu hospodárskeho rozvoja, pričom sa zohľadní ich štrukturálna, hospodárska a sociálna situácia. V tejto súvislosti sa v regionálnych usmerneniach pomoci zachová preferenčné zaobchádzanie pre NR. Okrem toho sa zachovajú aj osobitné pravidlá pre NR, pokiaľ ide o odvetvie poľnohospodárstva, rybného hospodárstva a akvakultúry. Pravidlá verejného obstarávania založené na spravodlivých a otvorených výzvach na predkladanie ponúk sú pilierom jednotného trhu. Komisia preskúma možnosť zahrnúť rozmer NR vo vykonávacej fáze svojich návrhov na reformu EÚ v oblasti pravidiel verejného obstarávania po ich prijatí. Rozmer NR už má určitý význam pri zisťovaní, či verejné zákazky, podliehajúce alebo nepodliehajúce pravidlám EÚ v oblasti verejného obstarávania, podliehajú pravidlám a zásadám Zmluvy o EÚ[24]. Súčasná situácia by sa však mala ďalej objasniť. Verejní obstarávatelia v NR môžu požadovať, aby podniky, ktorým bola zákazka zadaná, urobili nábor miestnej pracovnej sily, za predpokladu, že nedôjde k žiadnej priamej alebo nepriamej diskriminácii, pokiaľ ide o slobodu usadiť sa a slobodu poskytovať služby[25], a bude sa vyhýbať a predchádzať konfliktu záujmov. Daňové a colné záležitosti Osobitné schémy prispeli k zvýšeniu konkurencieschopnosti NR. Komisia preskúma žiadosti a dôvody členských štátov týkajúce sa predĺženia alebo úprav týchto schém a podľa toho predloží návrhy, pričom zoberie do úvahy účinky týchto schém na miestne hospodárstvo a vnútorný trh. Zásady dobrej správy v oblasti daní (transparentnosť, výmena informácií a spravodlivá daňová súťaž) by sa mali dodržiavať rovnako ako v každom inom štáte Únie. Lepšia informovanosť V každom NR budú zriadené kontaktné miesta pre „jednotný trh“, spolu s prijatím osobitných opatrení v oblasti odbornej prípravy pre podniky a štátnych úradníkov v NR, poskytujúce viac informácií o ponúkaných možnostiach. Viac sa budú využívať aj platformy IMI a SOLVIT. Vzdelávanie a zručnosti Navrhovaný program „Erasmus pre všetkých“[26] poskytne príležitosti na podporu partnerstiev medzi podnikmi a inštitúciami vzdelávania a odbornej prípravy (napr. univerzity, zariadenia odbornej prípravy) v NR a umožní a podporí mobilitu študentov a učiteľov z a do NR. Modernizácia systémov vzdelávania a odbornej prípravy, ako aj opatrenia na zlepšenie dostupnosti kvalitného vzdelávania môžu byť financované z ESF. V oblasti spotrebiteľskej politiky Komisia zoberie do úvahy, keď to bude vhodné, rozmer NR pri vykonávaní jej prvého Európskeho programu pre spotrebiteľov. Záujmy spotrebiteľov z NR sa týkajú najmä odvetví, ako je cestovný ruch, telekomunikácie a energetika. Zdravie je dôležité vzhľadom na rozdiely, pokiaľ ide o strednú dĺžku života a zdravotnom stave medzi NR a kontinentom. Politika súdržnosti ponúka príležitosti na investície do zdravotníckej infraštruktúry – vrátane telemedicíny a odbornej prípravy odborníkov v oblasti zdravotníctva v ich NR. 6) Ochrana životného prostredia najvzdialenejších regiónov Politika civilnej ochrany EÚ podporuje opatrenia na minimalizáciu osobitnej zraniteľnosti NR z hľadiska prírodných katastrof, pričom pomáha vytárať podmienky na udržateľnejší rast. Geografická poloha a nepriaznivé topografické podmienky NR spomaľujú využívanie zdrojov na intervenciu a vytvárajú osobitnú potrebu pomoci v prípade mimoriadnej udalosti. Rozhodnutie týkajúce sa mechanizmu v oblasti civilnej ochrany a rozhodnutie týkajúce sa finančného nástroja civilnej ochrany[27] sa odvolávajú na osobitné potreby NR a zohľadňujú ich pri vykonávaní opatrení EÚ súvisiacich s mechanizmom v oblasti civilnej ochrany. Návrh týkajúci sa mechanizmu Únie v oblasti civilnej ochrany[28] zdôrazňuje túto podporu. Oblasť klímy EÚ prijme opatrenia v oblasti zmiernenia účinkov zmeny klímy a prispôsobenia sa jej[29]. Odolnosť NR voči účinkom zmeny klímy sa musí zvýšiť prostredníctvom podpory prispôsobenia sa zmene klímy vo všetkých príslušných sektoroch a podpory nízkouhlíkového hospodárstva, ktoré bude priaznivejšie voči životnému prostrediu, zlepšenia energetickej efektívnosti a efektívnosti zdrojov, ako aj udržateľnosti dopravy a poľnohospodárstva. Ochrana pobrežia je pre NR obzvlášť dôležitá. Výsledky štúdie objednanej Komisiou o vplyve zmeny klímy na NR budú uverejnené v roku 2013. Biodiverzita a ekosystémové služby Snaha o podporu biodiverzity a ekosystémových služieb v NR sa zosilní, pričom sa bude vychádzať z iniciatív, ako je BEST (dobrovoľný program pre biodiverzitu a ekosystémové služby na územiach NR a ZKÚ), ktorá pomáha pri realizácii všetkých relevantných cieľov a opatrení stratégie EÚ v oblasti biodiverzity. Činnosť v tejto oblastí je možné financovať prostredníctvom štrukturálnych fondov. 4.2. Vonkajší rozmer Vzhľadom na geografickú polohu NR sú politiky EÚ, ktoré majú vonkajší rozmer, základným prvkom tejto stratégie. V záujme rozvoja vlastného potenciálu a poskytnutia ich plnej pridanej hodnoty EÚ sa NR musia lepšie integrovať nielen do jednotného trhu, ale aj v rámci ich vlastných regionálnych susedstiev. Mali by sa vypracovať plány regionálneho susedstva, ktoré budú v súlade s cieľmi EÚ v oblasti vonkajšej politiky. Koordinácia a vzájomné dopĺňanie opatrení zo strany orgánov EÚ sa zlepší, najmä sa urobí viac na vylepšenie koordinácie a synergie medzi programami spolupráce podporovanými z EFRR a iných nástrojov, hlavne Európskeho rozvojového fondu, ale aj nástroja financovania rozvojovej spolupráce (DCI) a nástroja partnerstva (PI). Bude tiež potrebné posilniť vonkajší rozmer jednotného trhu pre NR a vychádzať pritom z práce vykonanej v súvislosti s Aktom o jednotnom trhu. Bude sa pracovať na spolupráci medzi NR a ich susedmi, ktorá je v záujme všetkých strán, a sústredí sa najmä na zvýšenie hospodárskych príležitostí. Spoluprácu je možné podporiť cez lepšie využívanie ad hoc ustanovení obsiahnutých v dohodách EÚ s tretími krajinami[30] alebo intenzívnejšie využívanie programov, ako je Erasmus Mundus vo vzdelávaní, v ktorých sa univerzitám v NR potenciálne ponúka možnosť byť lídrom v oblasti odborného vzdelávania. NR majú potenciál stať sa základňami obchodu a spolupráce a logistickými centrami. Obchodné dohody a dohody v oblasti rybného hospodárstva Dohody EÚ náležite zohľadnia NR, napríklad ak sa dohody týkajú výrobkov vyrábaných v NR. Môže to pomôcť výrobcom z NR konkurovať výrobcom nielen na trhu EÚ, ale aj na trhoch tretích krajín. Dnes je už osvedčenou praxou používať sprievodné návrhy k obchodným dohodám, ako napríklad k dohodám o hospodárskom partnerstve, s posúdeniami vplyvu, a tieto návrhy by mali v prípade potreby zahŕňať rozmer NR. Zahrnutie osobitných ochranných doložiek pre NR je dôležité, ale mala by sa zlepšiť informovanosť, aby sa zabezpečilo, že tieto doložky sa v prípade potreby naplno využívajú. Nové alebo efektívnejšie letecké a námorné trasy medzi NR a ich susedmi Komisia zváži, akým spôsobom by sa mohli vziať do úvahy špecifiká NR v príprave revízie usmernení v odvetví letectva z roku 1994 a 2005[31] a preskúmania usmernení pre námornú dopravu z roku 2004[32]. Komisia posúdi žiadosti členských štátov o uzatvorenie bilaterálnych dohôd s tretími krajinami susediacimi s NR, ktorými sa ustanovia požiadavky na služby v oblasti prepravy pasažierov podobné záväzkom vyplývajúcim zo zmlúv o záväzku poskytovať služby vo verejnom záujme podľa právnych predpisov EÚ. Môže sa to zvážiť iba v prípade, že samotné trhové podmienky nie sú pre hospodárske subjekty dostatočne atraktívne, a to tak, aby nedošlo k diskriminácii medzi nimi a dodržali sa existujúce bilaterálne a multilaterálne dohody a príslušné pravidlá štátnej pomoci. EÚ tiež zváži uzatvorenie dohôd s krajinami susediacimi s NR týkajúcich sa liberalizácie dopravy a posilnenia spojení. Energetika EÚ podporí projekty na vytvorenie efektívnejších trhov s energiami zahŕňajúcich NR a susediace krajiny a územia. Elektronické komunikačné siete Zlepšenie spoľahlivosti sieťovej infraštruktúry bude hlavnou prioritou. Súčasné digitálne siete, ktoré sa spoliehajú na jeden nízkokapacitný podmorský kábel, nezaručujú kontinuitu služieb a nie sú schopné zabezpečiť stále sa zvyšujúcu rýchlosť. Otázky týkajúce sa prístupu, cien, kvality a bezpečnosti služieb IKT je potrebné ráznejšie riešiť, najmä s cieľom vytvoriť podmienky na „vysokorýchlostný“ internet. Vnútroštátne orgány pre hospodársku súťaž majú dôležitú úlohu pri stanovovaní podmienok získavania kapacity cez podmorské káble a podmienok prístupu k pozemným častiam týchto káblov. MSP s medzinárodnou činnosťou Komisia osobitne zohľadní NR v súvislosti s vykonávaním opatrení uvedených v jej oznámení „Malý podnik, veľký svet“[33]. Alternatívne nástroje riešenia sporov medzi podnikmi Budovanie dôvery medzi podnikmi so sídlom v NR a ich susedných tretích krajinách je jedných z prvých konkrétnych krokov potrebných na uvoľnenie obchodných tokov medzi regionálnymi subjektmi. Aby sa to dosiahlo, malo by sa podporiť zavedenie alternatívnych systémov riešenia sporov medzi podnikmi medzi NR, ZKT a susediacimi tretími krajinami, a to prostredníctvom aproximácie príslušných právnych systémov. Mobilita Členské štáty by mali zintenzívniť úsilie o uľahčenie mobility dôležitých skupín štátnych príslušníkov tretích krajín, ako sú študenti, výskumní pracovníci a obchodná komunita. Zároveň by sa mali naďalej snažiť o zníženie nelegálnej imigrácie a bojovať proti obchodovaniu s ľuďmi. 5. Záver V NR sa už veľa dosiahlo, ale ich hospodárstva sú stále relatívne slabé. Snaha o zmiernenie ich trvalých obmedzení a zabezpečenie ich plnej integrácie do jednotného trhu a ich príslušných prostredí sa musí udržať a konsolidovať zo strany aktérov na všetkých úrovniach. V novej generácii politík na vykonávanie stratégie Európa 2020 by sa mali zohľadniť ich osobitné charakteristiky a tieto regióny a ich príslušné členské štáty by mali vyvinúť maximálnu snahu, aby využili príležitosti, ktoré existujú. Zdrojom potenciálneho rastu v NR môže byť reštrukturalizácia tradičných odvetví cestovného ruchu, poľnohospodárstva a rybného hospodárstva a nových špecializácií vyplývajúcich z uplatňovania technologického rozvoja a inovácií v starých aj nových odvetviach. Modernizácia tradičných odvetví a diverzifikácia smerom k starostlivo vybratým novým oblastiam činnosti bude kľúčom k budúcej prosperite NR. Komisia podporí každý NR v sledovaní jeho vlastnej individuálnej cesty k diverzifikácii a modernizácii jeho hospodárstva, s cieľom vytvoriť lepšie hospodárske podmienky a znížiť rozdiely v porovnaní s inými regiónmi EÚ. Každý NR spolu s jeho príslušným členským štátom sa vyzýva, aby vypracoval akčný plán, v ktorom prostredníctvom cieľov a míľnikov stanoví, akým spôsobom plánuje vykonávať program stratégie Európa 2020, pričom zohľadní svoju individuálnu situáciu a rôzne dostupné nástroje uvedené v tomto oznámení. Komisia bude vyvíjať snahu o zlepšenie integrácie NR do jednotného trhu a jeho geografického prostredia na pravidelných zasadaniach na to určenej medziútvarovej skupiny. Najneskôr do konca roku 2017 Komisia preskúma vykonávanie každého z opatrení navrhnutých v tomto oznámení. [1] V súlade s článkom 349 a článkom 355 ods. 1 Zmluvy o fungovaní Európskej únie (ZFEÚ), upraveným rozhodnutím Európskej rady z 29. 10. 2010, ktorým sa mení štatút ostrova Svätý Bartolomej, existuje osem „najvzdialenejších regiónov“ EÚ: štyri francúzske zámorské departementy a regióny (Guadeloupe, Francúzska Guyana, Martinik, Réunion) a jedno zámorské spoločenstvo (Saint Martin); dva portugalské autonómne regióny (Azory a Madeira); jedno španielske autonómne spoločenstvo (Kanárske ostrovy). Podľa článku 355 ods. 6 ZFEÚ Francúzsko oficiálne požiadalo Európsku radu, aby od januára 2014 zmenila štatút ostrova Mayotte, ktorý v súčasnosti patrí medzi zámorské krajiny a územia, na NR. [2] 3023. zasadnutie Rady pre zahraničné veci, 14. júna 2010. [3] KOM(2004) 343, 26.5.2004, KOM(2004) 543, 6.8.2004. [4] Oznámenie Komisie: Najvzdialenejšie regióny: prínos pre Európu (KOM (2008) 642 v konečnom znení, 17.10.2008). [5] Spoločné memorandum najvzdialenejších regiónov: Od súčasnosti do roku 2020, 14. október 2009. [6] Memorandum Španielska, Francúzska, Portugalska a najvzdialenejších regiónov: Obnovená vízia európskej stratégie pre najvzdialenejšie regióny, 7. máj 2010. [7] Správa Európskeho parlamentu pod názvom „Úloha politiky súdržnosti v najvzdialenejších regiónoch Európskej únie v kontexte stratégie Európa 2020“, 18. apríla 2012 (spravodajca Nuno Teixeira). [8] Komisár Barnier požiadal ministra poľnohospodárstva, hospodárstva a financií Španielska a bývalého európskeho komisára Pedra Solbesa Mira, aby vypracoval štúdiu o pozícii NR na jednotnom trhu http://ec.europa.eu/internal_market/outermost_regions/index_en.htm [9] Vypracovaná inštitútom Ismeri Europa, zadaná Komisiu v roku 2009, doručená v marci 2011. [10] Vypracovaná „Institut National d'Études Démographiques“ (INED), zadaná Komisiou a doručená v máji 2012. [11] Zámorské krajiny a územia uvedené v článkoch 198 a 355 ods. 2 ZFEÚ. Osobitnú pozornosť je potrebné venovať budúcemu rozhodnutiu Rady týkajúcemu sa pridruženia zámorských krajín a území k EÚ, a najmä jeho ustanoveniam týkajúcim sa regionálnej spolupráce a integrácie týchto území. [12] http://s3platform.jrc.ec.europa.eu/home [13] COM(2011) 611 v konečnom znení, 6.10.2011. [14] KOM(2011) 627 v konečnom znení/2, 19.10.2011. [15] KOM(2011)804 v konečnom znení, 2.12.2011. [16] COM(2007) 575 v konečnom znení, 10.10.2007. [17] KOM(2011)782 v konečnom znení, 21.11.2011. [18] Závery Rady, 19.12.2011, bod 12. [19] KOM(2011) 870 v konečnom znení, 7.12.2011 a SEK (2011) 1527 v konečnom znení. [20] KOM(2011)609 v konečnom znení, 6.10.2011. Vykonávanie týchto opatrení je možné realizovať prostredníctvom finančných nástrojov, pričom využívanie financovania závisí okrem iného od podmienok jednotlivých nástrojov a informovanosti o nich, ako aj od žiadostí poskytovateľov mikroúverov. [21] KOM(2011) 206 v konečnom znení, 13.4.2011: „[Potrebujeme] trh, ktorý je lepšie integrovaný a v plnej miere zohráva úlohu platformy, na ktorej je postavená kolektívna konkurencieschopnosť európskych mužov a žien, podnikov a území vrátane najvzdialenejších a najmenej rozvinutých území.“ [22] KOM (2011) 650, v konečnom znení/3, 6.2.2012, čl. 4 ods. 2 písm. j). [23] Pozri ďalej v časti Vonkajší rozmer. [24] Vzhľadom na to, že geografická poloha, veľkosť a štruktúra trhu sú rozhodujúce kritériá záujmu subjektov z iných členských štátov o zadanie zákazky – pozri K 179, 1.8.2006. Bod 1.3 výkladového oznámenia Komisie týkajúceho sa právnych predpisov EÚ uplatniteľných na zadanie zákazky plne podliehajúcej alebo nepodliehajúcej ustanoveniam smerníc o verejnom obstarávaní. [25] Rozsudok Súdneho dvora vo veci 31/87 Beentjes, Zb. 1988, 4635. [26] KOM(2011)788 v konečnom znení, 23.11.2011. [27] Rozhodnutie Rady 2007/162/ES z 5. marca 2007, rozhodnutie Rady 2007/779/ES z 8. novembra 2007. [28] KOM(2011) 934 v konečnom znení, 20.12.2011. [29] Biela kniha „Adaptácia na zmenu klímy: Európsky rámec opatrení“, KOM(2009) 147 v konečnom znení, 1.4.2009. [30] Napríklad článok 132 písm. h) a článok 239 Dohody o hospodárskom partnerstve CARIFORUM – EÚ. [31] Usmernenia Spoločenstva týkajúce sa financovania letísk a štátnej pomoci na začatie činnosti pre letecké spoločnosti s odletom z regionálnych letísk, Ú. v. EÚ C 312, 9.12.2005, s. 1. [32] Usmernenia Spoločenstva o štátnej pomoci pre námornú dopravu, Ú. v. ES C 013, 17.1.2004, s. 3. [33] KOM (2011) 702, 9.11.2011.